ફિલિપના આ કલ્પનાતીત પરાક્રમ પરથી હૉલીવુડના નામીચા ફિલ્મમેકર રૉબર્ટ ઝેમેકિસે ‘ધ વૉક’ નામે ફિલ્મ બનાવી છે, જે ૯ ઑક્ટોબરે આપણે ત્યાં રિલીઝ થઈ છે. આ રૉબર્ટ ઝેમેકિસ એટલે અગાઉ ‘બૅક ટુ ધ ફ્યુચર’ (ત્રણ ભાગ), ‘કાસ્ટ અવે’, ‘ફૉરેસ્ટ ગમ્પ’ જેવી સદાબહાર ફિલ્મોના ડિરેક્ટર. અગાઉ ૨૦૦૮માં ફિલિપ પેતીના આ સાહસ પર ‘મૅન ઑન વાયર’ નામની ડૉક્યુમેન્ટરી ફિલ્મ પણ બની ચૂકી છે, જે ઑસ્કર અવૉર્ડ જીતી લાવી હતી. હવે ડિરેક્ટર રૉબર્ટ ઝેમેકિસે ફિલિપ પેતીના પુસ્તક ‘ટુ રીચ ધ ક્લાઉડ્સ’ પુસ્તકને આધારે બનાવેલી આ ‘ધ વૉક’ સારી ફિલ્મો જોવાના શોખીનોએ જરાય ચૂકવા જેવી નથી. ફિલ્મ અને ફિલિપ પેતી બન્નેની સ્ટોરી સાથોસાથ ચાલે છે.